2. ปัจจัยความเสี่ยง

ธุรกิจการให้บริการด้านการท่องเที่ยวที่บริษัทฯ และบริษัทย่อยคือบริษัท ภูเก็ตแฟนตาซี จำกัด
(มหาชน)
ดำเนินอยู่เป็นธุรกิจที่ขึ้นอยู่กับสภาวะการขยายตัวทางเศรษฐกิจและการท่องเที่ยวของประเทศเป็นสำคัญ
ซึ่งมีความเสี่ยงในด้านต่างๆ ที่อาจจะเกิดขึ้น ได้แก่
ความเสี่ยงจากสภาวะเศรษฐกิจและอุตสาหกรรมการท่องเที่ยวของประเทศ
ความเสี่ยงจากการเกิดวิกฤตการณ์และภัยพิบัติทางธรรมชาติที่มีผลกระทบต่อการท่องเที่ยว
ความเสี่ยงด้านการเงิน ความเสี่ยงจากสินทรัพย์ประเภทสัตว์เลี้ยง
และความเสี่ยงจากการจัดการเทคนิคการแสดง
ซึ่งความเสี่ยงดังกล่าวจะส่งผลกระทบต่อจำนวนนักท่องเที่ยวและรายได้ของบริษัทฯ และบริษัทย่อย
อย่างไรก็ตามบริษัททั้งสองมีแนวทางในการป้องกันและจัดการกับความเสี่ยงแต่ละประเภท ดังนี้ :

2.1 ความเสี่ยงจากสภาวะเศรษฐกิจและอุตสาหกรรมการท่องเที่ยว

ธุรกิจการท่องเที่ยวเป็นธุรกิจที่ขึ้นอยู่กับสภาวะเศรษฐกิจทั้งจากภายในประเทศและต่างประเทศ
หากเศรษฐกิจ ภายในประเทศมีการเติบโตและขยายตัวเพิ่มขึ้น
ก็จะทำให้ประชาชนทั่วไปมีรายได้ในการใช้จ่ายเพิ่มขึ้น แต่หากเศรษฐกิจภายในประเทศถดถอยลง
ประชาชนก็จะมีรายได้และอำนาจซื้อลดลง ความสามารถในการใช้จ่ายด้านต่างๆ
รวมทั้งการพักผ่อนหย่อนใจก็จะลดลงตามไปด้วย ซึ่งมีผลกระทบต่อการดำเนินงานของบริษัทฯ
และบริษัทย่อย ส่วนสภาวะเศรษฐกิจ
ของต่างประเทศที่ได้รับผลกระทบจากวิกฤตเศรษฐกิจที่เกิดขึ้นในภูมิภาคอเมริกาและยุโรป
ก็อาจจะส่งผลต่อระบบเศรษฐกิจ ทั่วโลก และโดยเฉพาะในภูมิภาคใกล้กับประเทศไทยนั้น
ก็จะมีผลกระทบต่อจำนวนนักท่องเที่ยวที่จะเดินทางเข้ามาท่องเที่ยวในประเทศไทยด้วย
นักท่องเที่ยวเหล่านี้เป็นกลุ่มลูกค้าเป้าหมายของบริษัทฯ และบริษัทย่อยด้วย
อย่างไรก็ตามทั้งสองบริษัทมีนโยบายที่จะลดความเสี่ยงในด้านนี้โดยการกระจายกลุ่มลูกค้าเป้าหมายไปยังกลุ่มต่างๆอย่างทั่วถึง
โดยมิได้พึ่งพารายได้จากกลุ่มใดกลุ่มหนึ่งโดยเฉพาะ

2.2 ความเสี่ยงจากการเกิดวิกฤตการณ์ที่มีผลกระทบต่อการท่องเที่ยว

ความเสี่ยงที่เกิดจากวิกฤติการณ์ที่มีผลกระทบต่อการท่องเที่ยวของประเทศโดยตรงมีอยู่อย่างต่อเนื่อง
เป็นประจำเกือบทุกปีนับตั้งแต่ปี 2539 เป็นต้นมา ในปี 2551
ได้เกิดวิกฤติการเงินของสหรัฐอเมริกาที่ก่อให้เกิดภาวะเศรษฐกิจตกต่ำในวงกว้าง
และได้ส่งผลกระทบต่ออุตสาหกรรมการท่องเที่ยวของไทยด้วย ในปี 2552 ได้เกิดปัญหาความ

ขัดแย้งทางการเมืองภายในประเทศ
วิกฤตการณ์เหล่านี้ได้ส่งผลกระทบทำให้เศรษฐกิจไทยชะลอตัวลง ขีดความสามารถ
ในการบริโภคของประชาชนก็ได้ลดลง
ซึ่งหมายถึงการปรับเปลี่ยนพฤติกรรมด้านการท่องเที่ยวที่ลดลงด้วย อย่างไรก็ตาม

เมื่อเหตุการณ์ความไม่สงบทางการเมืองภายในประเทศได้คลี่คลายลงเมื่อกลางปี 2553
ความเชื่อมั่นของนักท่องเที่ยว ทั้งไทยและต่างชาติได้กลับคืนมา
ส่งผลให้จำนวนนักท่องเที่ยวต่างชาติและนักท่องเที่ยวคนไทยขยายตัวเพิ่มขึ้น แต่เมื่อปลายปี 2554
ได้เกิดมหาอุทกภัยครั้งร้ายแรงที่สุดในรอบ 50 ปีของไทย
ก่อให้เกิดความเสียหายต่อบ้านเรือนประชาชน ภาคการเกษตร
ภาคธุรกิจการผลิตและการบริการต่างๆ เส้นทางการคมนาคม รวมถึงสถานที่ท่องเที่ยว
ได้ส่งผลกระทบทำให้ตลาดนักท่องเที่ยวชาวไทยและต่างชาติชะลอตัวลงในช่วงไตรมาสสุดท้ายของปี
ซึ่งเหตุการณ์ต่างๆ เหล่านี้ได้ส่งผล กระทบต่อจำนวนนักท่องเที่ยวและรายได้ของบริษัทฯ
และบริษัทย่อยด้วย

2.3 ความเสี่ยงทางด้านการเงิน

การดำเนินงานของบริษัทฯ และบริษัทย่อยจำเป็นต้องมีการลงทุนในสินทรัพย์ถาวร เช่น ที่ดิน
สิ่งปลูกสร้างประเภทต่างๆ การสร้างสรรค์การแสดง เป็นต้น นอกจากนี้ในส่วนของบริษัทฯ
ยังต้องมีการลงทุนในการซื้อสัตว์ หลายชนิด เพื่อใช้ในการแสดงและเพื่อให้มีสิ่งใหม่ๆ
ในการดึงดูดผู้เข้าชมมาเที่ยวซ้ำอีก

บริษัทฯ และบริษัทย่อยอาจจะมีความเสี่ยงทางด้านการเงินในเรื่องอื่นด้วย เช่น
ความเสี่ยงด้านสภาพคล่อง เป็นต้น
ซึ่งผู้ตรวจสอบบัญชีได้รายงานไว้ในการตรวจสอบงบการเงินประจำปี 2554 ของบริษัทฯ
ในหมายเหตุประกอบงบการเงินข้อ 26.2 ความเสี่ยงด้านสภาพคล่องไว้ว่า
“ความเสี่ยงด้านสภาพคล่อง
เกิดจากปัญหาในการจัดหาเงินทุนหมุนเวียนให้เพียงพอและทันเวลาต่อภาระผูกพันตามที่ระบุไว้ในเครื่องมือทางการเงิน
ปัจจุบันบริษัทฯ และบริษัทย่อยอาจมีความเสี่ยงอยู่บ้างในเรื่องการจัดหาเงินทุนหมุนเวียน
เพื่อให้เพียงพอต่อภาระผูกพัน ทั้งนี้ขึ้นอยู่กับสภาวะของการท่องเที่ยว”

2.4 ความเสี่ยงจากสินทรัพย์ประเภทสัตว์เลี้ยง

ธุรกิจของบริษัทฯ มีลักษณะเป็นสถานที่พักผ่อนหย่อนใจ โดยมีสวนสัตว์เปิดและการแสดงของสัตว์แสนรู้
หลายชนิด ดังนั้น สัตว์ป่าและสัตว์ที่ใช้ในการแสดงจึงเป็นสินทรัพย์ที่สำคัญส่วนหนึ่ง
เพราะเป็นสินทรัพย์ที่ทำรายได้ให้กับบริษัทฯ หากมีปัญหาเกี่ยวกับสัตว์ เช่น โรคระบาดสัตว์
หรือกรณีการจัดหาสัตว์ที่จะต้องปฏิบัติตามพระราชบัญญัติ สงวนและคุ้มครองสัตว์ป่า พ.ศ.2535
หรือการจัดหาสัตว์จากต่างประเทศจะต้องซื้อจากประเทศที่เป็นภาคีสมาชิก ซึ่งมีประมาณ 130
ประเทศทั่วโลก และต้องปฏิบัติตามอนุสัญญาว่าด้วยการค้าพืชป่าและสัตว์ระหว่างประเทศ
หรืออนุสัญญา CITES อย่างไรก็ตาม ที่ผ่านมาความเสี่ยงในการจัดหาสัตว์ต่างๆ มีไม่มากนัก
เพราะบริษัทฯไม่ได้จัดหาสัตว์สงวนและคุ้มครองสูงสุดตามบัญชี 1
การจัดหาสัตว์เลี้ยงที่เป็นสินทรัพย์ที่ทำรายได้ให้แก่บริษัทฯ
ส่วนใหญ่เป็นการจัดหาสัตว์สงวนและคุ้มครองในบัญชีลำดับถัดมา
ซึ่งถูกควบคุมโดยพระราชบัญญัติและอนุสัญญาที่มีกระบวนการจัดหาที่ผ่อนปรนมากกว่า

บริษัทฯ ตระหนักดีในเรื่องความเสี่ยงของการเลี้ยงดูสัตว์
จึงได้จัดให้มีสัตวแพทย์และผู้เชี่ยวชาญเกี่ยวกับสัตว์ชนิดต่างๆ เพื่อเลี้ยงและดูแลอย่างใกล้ชิด
ประกอบกับบริษัทฯ ได้มีประสบการณ์ในธุรกิจนี้มาเป็นเวลานานกว่า 20 ปีแล้ว
จากสถิติที่ผ่านมาปรากฏว่าความเสี่ยงในเรื่องนี้มีน้อยมาก
เพราะสัตวแพทย์และผู้เชี่ยวชาญได้มีการวางแผนป้องกันการแพร่ระบาดของโรคที่เกี่ยวกับสัตว์อยู่ตลอดเวลา

2.5 ความเสี่ยงจากการจัดการเทคนิคการแสดง

ในการจัดการแสดงของบริษัทฯ และบริษัทย่อยที่ได้นำเอาเทคนิคพิเศษต่างๆ มาใช้ เช่น
เทคนิคการใช้ ดินระเบิดจากพลุ (Pyrotechnics) และเทคนิคของสเปเชี่ยลเอฟเฟคส์ เป็นต้น
เทคนิคเหล่านี้เป็นเทคนิคที่จัดทำขึ้นด้วยเทคโนโลยีชั้นสูง ต้องติดตั้งอุปกรณ์การแสดงและระบบต่างๆ
โดยผู้เชี่ยวชาญที่ได้ว่าจ้างมาเป็นพิเศษในการควบคุม การทำงานของเทคนิคและระบบต่างๆ
เพื่อให้การแสดงเป็นไปด้วยความเรียบร้อย ในระยะเริ่มแรกบริษัทฯ และบริษัทย่อย

ได้ว่าจ้างผู้เชี่ยวชาญเพื่อควบคุมการทำงานของระบบ
และเพื่อทำการฝึกสอนเจ้าหน้าที่ให้มีความรู้และความชำนาญที่จะดำเนินการเองต่อไป
บัดนี้จำนวนผู้เชี่ยวชาญได้ลดน้อยลงเกือบหมดแล้ว